Klimaet er en vigtig politisk dagsorden, der skal handles på nu.

Det er et af budskaberne i et borgerforslag, som på under to uger har opnået 50.000 underskrifter, der betyder, at forslaget nu fremsættes som et beslutningsforslag i Folketinget.

Det betyder med andre ord, at Folketingets partier tvinges til at forholde sig til spørgsmålet.

Bag forslaget står "92-gruppen", der er et "forum for bæredygtig udvikling" og er et samarbejde mellem 24 danske miljø- og udviklingsorganisationer.

Seks principper i ny klimalov Forslagsstillerne bag borgerforslaget har formuleret seks principper, som de ønsker, en ny klimalov skal indeholde: Klimaloven skal indeholde følgende: Danmark skal yde sit bidrag til at nå Paris-aftalens mål. Der skal sættes femårige delmål mindst 15 år frem. Klimahensyn skal integreres i andre politikker. Klimarådet skal styrkes og sikres uafhængighed. Danmark skal satse på udvikling af grønne løsninger. Danmark skal være drivkraft i international klimapolitik.

Oppositionen har allerede nu meldt ud, at den støtter borgerforslaget, ligesom partierne vil have behandlet spørgsmålet hurtigt i Folketinget. Det oplyser Socialdemokratiets klimaordfører Jens Joel på vegne af de rød-grønne partier, der nu indkalder til en hurtig forespørgsel om loven.

- Vi har brug for en hurtig behandling i Folketinget, så vi får debatten inden et folketingsvalg, siger han.

Læs også : Lektor: Borgerforslag virker trods adskillige afslag

Vil have klimalov med seks principper

Konkret foreslår forslagsstillerne at indføre en ny klimalov, der følger seks principper. For det første skal Danmark yde sit bidrag til at nå Paris-aftalens mål, ligesom der skal sættes femårige delmål mindst 15 år frem i tiden.

Forslagsstillerne ønsker også, at klimahensyn skal integreres i andre politikker. Det skal blandt andet ske ved, at der i forbindelse med nye lovforslag, hvor regeringen "bør sikre, at der udarbejdes en særskilt beregning af forslagets konsekvenser for klimaet," lyder det i forslaget.

Forslagsstillerne foreslår også at styrke Klimarådet og sikre dets uafhængighed, og så skal Danmark satse på udvikling af grønne løsninger. Endelig skal Danmark være drivkraft i international klimapolitik, lyder det i forslaget.

Jens Joel glæder sig over opbakningen.